ค็อกเทล เอเวอร์ ไลฟ์

**[[ไทยประกันชีวิต]] พรีเซนท์ส ค็อกเทล เอเวอร์ ไลฟ์** () เป็นคอนเสิร์ตครั้งที่ 5 และคอนเสิร์ตใหญ่เต็มรูปแบบครั้งสุดท้ายของวงค็อกเทล จัดการแสดงที่สนามราชมังคลากีฬาสถาน กรุงเทพมหานคร โดยเบื้องต้นมีกำหนดจัดการแสดงในวันที่ 30 มีนาคม พ.ศ. 2568 จำนวน 1 รอบ ก่อนจะเพิ่มรอบการแสดงอีก 1 รอบ ในวันที่ 31 มีนาคม พ.ศ. 2568 โดยบัตรเข้าชมการแสดงถูกจำหน่ายทั้งหมดครบทุกที่นั่งทั้ง 2 รอบการแสดง ภายหลังได้จัดทำบันทึกการแสดงสดคอนเสิร์ตในรูปแบบกล่องชุดซีดี รวมถึงเผยแพร่ย้อนหลังทางเน็ตฟลิกซ์

## เบื้องหลัง
เมื่อปี พ.ศ. 2564 วงค็อกเทลได้เริ่มต้นแผนการยุบวง โดยแผนแรกที่สมาชิกวงทุกคนพูดคุยกันก่อนจะยุบวงคือ การจัดคอนเสิร์ตทั้งหมด 4 รูปแบบ ประกอบด้วย คอนเสิร์ตพิเศษ (ค็อกเทล คลาสสิกส์ อะ ซิมโฟนี ออร์เคสตรา), คอนเสิร์ตพบปะทักทาย (ค็อกเทล ข้อสอบ), คอนเสิร์ตใหญ่ (ค็อกเทล เอเวอร์ ไลฟ์) และคอนเสิร์ตทัวร์ (ค็อกเทล 77 เอเวอร์ ทัวร์) ซึ่งทั้งหมดจะแตกต่างจากสิ่งที่วงเคยทำ และเรียงลำดับอย่างชัดเจน โดยคอนเสิร์ต 2 ครั้งแรก รวมถึงอัลบั้ม 3 ชุด จะเป็นการเตรียมความพร้อมสำหรับคอนเสิร์ตใหญ่และคอนเสิร์ตทัวร์ โดยภายหลังเรียงลำดับได้เป็น อัลบั้มเฟตแอลฟา, อัลบั้มเฟตโอเมกา, คอนเสิร์ตค็อกเทล คลาสสิกส์, คอนเสิร์ตค็อกเทล ข้อสอบ และอัลบั้มยัวส์เอเวอร์

[thumb|left|225x225px|[ปัณฑพล ประสารราชกิจ ขณะแสดงคอนเสิร์ตค็อกเทล เอเวอร์ ไลฟ์ รอบวันที่ 30 มีนาคม พ.ศ. 2568]]
ต่อมาเมื่อวันที่ 29 มกราคม พ.ศ. 2567 โอม - ปัณฑพล ประสารราชกิจ นักร้องนำและหัวหน้าวงค็อกเทล ได้ออกแถลงการณ์ระบุว่า วงค็อกเทลจะยุบวงในปี พ.ศ. 2568 และโอมจะยุติบทบาทการเป็นนักร้องในคราวเดียวกัน โดยได้ประกาศเส้นเวลากิจกรรมเบื้องต้นว่าในช่วงปี พ.ศ. 2568 จะจัดคอนเสิร์ตใหญ่ครั้งสุดท้ายและตามด้วยคอนเสิร์ตทัวร์อำลาแฟนเพลงทั่วประเทศก่อนยุบวง

ต่อมาเมื่อวันที่ 9 กุมภาพันธ์ พ.ศ. 2567 วงค็อกเทลได้ประกาศรายละเอียดเส้นเวลากิจกรรมทั้งหมดใน 2 ปีสุดท้าย โดยคอนเสิร์ตใหญ่นั้นวงใช้ชื่อว่า **เอเวอร์ ไลฟ์** () วางกำหนดการจัดการแสดงในช่วงเดือนกุมภาพันธ์ พ.ศ. 2568 แต่ยังมิได้ระบุสถานที่ โดยระบุเพียงคำใบ้ว่า "XXXXXXXXXXX STADIUM" ต่อมาในนิทรรศการ *COCKTAIL, YOURS EVER, LIFETIME EXHIBITION* ซึ่งเป็นงานเปิดอัลบั้มยัวส์เอเวอร์ อัลบั้มชุดสุดท้ายของวง ที่จัดแสดงเมื่อวันที่ 1–21 กันยายน พ.ศ. 2567 ได้ขยับกำหนดการจัดการแสดงคอนเสิร์ต เอเวอร์ ไลฟ์ ออกไปเล็กน้อย เป็นช่วงเดือนมีนาคม พ.ศ. 2568

ต่อมาเมื่อวันที่ 28 ตุลาคม พ.ศ. 2567 วงค็อกเทลได้ประกาศชื่อคอนเสิร์ตใหญ่ครั้งสุดท้ายอย่างเป็นทางการว่า **ค็อกเทล เอเวอร์ ไลฟ์** () ซึ่งคำว่า "Ever Live" ย่อมาจาก "For Ever Live" ที่แยกออกได้ว่า "For Ever" แปลว่า "ตลอดไป" และ "Live" แปลว่า "การแสดงสด" และ "Ever Live" ยังมีความหมายอีกอย่างหนึ่งว่า "เคยมีชีวิต" ซึ่งมีนัยยะว่าวงค็อกเทลเคยมีชีวิตอยู่ในช่วงเวลาหนึ่ง และจะเป็นช่วงที่ดีที่สุดในความทรงจำตลอดชีวิตที่เหลือของสมาชิกวงทุกคน โดยระบุสถานที่จัดการแสดงที่สนามราชมังคลากีฬาสถาน (Rajamangala Stadium) และวางกำหนดการจัดการแสดงในวันอาทิตย์ที่ 30 มีนาคม พ.ศ. 2568 จำนวน 1 รอบ

## การจำหน่ายบัตร
thumb|left|200px|ภายนอกราชมังคลากีฬาสถาน ก่อนการแสดงรอบวันที่ 30 มีนาคม พ.ศ. 2568บัตรเข้าชมการแสดงคอนเสิร์ตค็อกเทล เอเวอร์ ไลฟ์ วางจำหน่ายผ่านแพลตฟอร์ม เดอะ คอนเสิร์ต (The Concert) ทั้งในเว็บไซต์และโปรแกรมประยุกต์สำหรับอุปกรณ์เคลื่อนที่ โดยเปิดจำหน่ายบัตรในวันเสาร์ที่ 18 มกราคม พ.ศ. 2568 เวลา 10:00 น. พร้อมระบุรายละเอียดและข้อจำกัดของที่นั่งโดยรวมอย่างชัดเจน เช่น อาจมีเสาบังในที่นั่งบางโซน เพื่อประกอบการตัดสินใจในการซื้อบัตร

หลังจากเปิดจำหน่ายบัตรในวันดังกล่าวเพียงไม่กี่ชั่วโมง บัตรเข้าชมการแสดงก็ถูกจำหน่ายทั้งหมดครบทุกที่นั่ง วงค็อกเทลจึงประชุมอย่างเร่งด่วน ก่อนประกาศเปิดรอบการแสดงเพิ่มอีก 1 รอบ ในวันจันทร์ที่ 31 มีนาคม พ.ศ. 2568 โดยเปิดจำหน่ายบัตรในวันเดียวกับที่จำหน่ายบัตรรอบแรก เวลา 15:00 น. ทั้งนี้ โอมได้ชี้แจงว่า สาเหตุที่วงเลือกเพิ่มรอบในวันจันทร์ซึ่งเป็นวันทำงาน เนื่องจากไม่สามารถเพิ่มรอบในวันเสาร์ (29 มีนาคม พ.ศ. 2568) ได้ อันเป็นผลจากข้อจำกัดเรื่องการใช้สนามสำหรับการแข่งขันฟุตบอลของทีมฟุตบอลทีมชาติไทย (ดูรายละเอียดที่ การเลือกสถานที่)

ถึงแม้การแสดงรอบที่ 2 นี้จะจัดขึ้นในวันจันทร์ซึ่งเป็นวันทำงาน แต่บัตรเข้าชมการแสดงรอบนี้ก็ถูกจำหน่ายทั้งหมดครบทุกที่นั่งตั้งแต่วันที่เปิดจำหน่ายเช่นเดียวกัน จึงมีแฟนเพลงบางส่วนเรียกร้องให้วงพิจารณาเพิ่มรอบการแสดงรอบที่ 3 อีกรอบหนึ่ง อย่างไรก็ตาม วงค็อกเทลชี้แจงในเวลาต่อมาว่าไม่สามารถเพิ่มรอบการแสดงได้อีก เนื่องจากมีข้อจำกัดในเชิงวิศวกรรม เพราะมีผู้เช่ารายอื่นขอเช่าสนามราชมังคลากีฬาสถานเพื่อเตรียมจัดงานถัดไปแล้ว (คือเทศกาลดนตรีเอสทูโอ ประจำปี พ.ศ. 2568) และวงได้แนะนำให้แฟนเพลงที่ไม่สามารถจองบัตรคอนเสิร์ตใหญ่ครั้งนี้ได้ทัน เปลี่ยนไปจองบัตรเข้าชมคอนเสิร์ตทัวร์ครั้งสุดท้ายที่วงจะเดินทางไปจัดการแสดงในทุกจังหวัดของประเทศไทยทั้ง 77 จังหวัด (ค็อกเทล 77 เอเวอร์ ทัวร์) แทน
## งานสร้าง
[thumb|300x300px|[ราชมังคลากีฬาสถาน ขณะจัดการแสดงรอบวันที่ 30 มีนาคม พ.ศ. 2568]]
thumb|ผู้ชมการแสดงในราชมังคลากีฬาสถาน รอบวันที่ 30 มีนาคม พ.ศ. 2568|290x290px|left
คอนเสิร์ตค็อกเทล เอเวอร์ ไลฟ์ เป็นงานสุดท้ายของวงค็อกเทลที่บริษัท จีเอ็มเอ็ม มิวสิค จำกัด (มหาชน) เจ้าของค่ายเพลงยีนแล็บ ซึ่งเป็นต้นสังกัดของวงค็อกเทล เป็นผู้ดำเนินการโดยตรง ผ่านแผนกจีเอ็มเอ็ม โชว์ ซึ่งได้มอบหมายให้ทีมเกย์เรย์ (Gayray) เป็นผู้สร้างสรรค์คอนเสิร์ตในทุกขั้นตอน และมีบริษัท ไทยประกันชีวิต จำกัด (มหาชน) เป็นผู้สนับสนุนหลักด้วยการพาดหัวคอนเสิร์ตว่า "ไทยประกันชีวิต presents"

### สถานที่
วงค็อกเทลต้องการจัดการแสดงคอนเสิร์ตใหญ่ครั้งสุดท้ายในสนามกีฬากลางแจ้ง เนื่องจากมีขนาดใหญ่กว่าสถานที่ที่วงเคยจัดการแสดงคอนเสิร์ตใหญ่ 2 ครั้งก่อนหน้า (ค็อกเทล เดอะ ฮาร์ตเลส ไลฟ์ ที่เมืองไทย จีเอ็มเอ็มไลฟ์เฮาส์ ชั้น 8 เซ็นทรัลเวิลด์ ความจุ 3,500 คน และค็อกเทล ไลฟ์ เล่นด้วยหัวใจเสมอมา ที่อิมแพ็ค อารีน่า เมืองทองธานี ความจุ 12,000 คน) และเป็นรูปแบบของสถานที่ที่วงยังไม่เคยจัดการแสดงคอนเสิร์ตมาก่อน โดยในความตั้งใจเริ่มแรกสุดนั้นวงต้องการจัดการแสดงคอนเสิร์ตใหญ่ในครั้งนี้ที่สนามศุภชลาศัย อย่างไรก็ตาม เมื่อทีมเกย์เรย์นำโจทย์เกี่ยวกับสถานที่ข้างต้นจากวงมาพร้อมคาดการณ์จำนวนผู้ที่คาดว่าจะมาเข้าชมคอนเสิร์ตด้วยแล้ว จึงเห็นว่าต้องใช้สถานที่จัดการแสดงคอนเสิร์ตเป็นสนามราชมังคลากีฬาสถาน ซึ่งเป็นสถานที่ที่ใหญ่ที่สุดในประเทศไทยที่สามารถจัดการแสดงสดได้เท่านั้น

### ศิลปกรรม
รูปแบบศิลปกรรมในคอนเสิร์ตค็อกเทล เอเวอร์ ไลฟ์ มีแนวคิดหลักจากวรรณกรรมนรกของดันเต (Dante's Inferno) วรรณกรรมตะวันตกที่มีชื่อเสียง ที่ประพันธ์โดยดันเต อาลีกีเอรี กวีชาวอิตาลี ซึ่งวงค็อกเทลได้ให้ฝ่ายศิลปกรรมนำวรรณกรรมนี้มาแต่งเติมและผสมผสานกับศิลปะของวง โดยเนื้อหาหลักของวรรณกรรมนี้เป็นการเดินทางผ่านนรก 9 ชั้นของดันเต (ซึ่งในคอนเสิร์ตนี้หมายถึงแฟนเพลงของวงค็อกเทล) ที่จะลงโทษตามบาปชนิดต่าง ๆ เช่น ราคะ ตะกละ โลภะ โทสะ ทรยศ เป็นต้น และการเดินทางสู่สวรรค์ ผ่านการนำทางของเวอร์จิล (ซึ่งในคอนเสิร์ตนี้หมายถึงวงค็อกเทล) ที่เป็นตัวแทนของเหตุผล และมีซาตานถูกขังอยู่ในน้ำแข็งชั้นที่ลึกที่สุดของนรก สะท้อนแนวคิดเรื่องบาป การลงโทษ และศีลธรรมของมนุษย์ เช่นเดียวกับคอนเสิร์ตที่มีเนื้อหาโดยรวมสะท้อนถึงการที่วงค็อกเทลบันทึกและก้าวผ่านความรู้สึกต่าง ๆ ร่วมกับแฟนเพลงผ่านบทเพลงที่บรรเลงไว้ตลอดช่วงเวลาที่ผ่านมา

### ปัญหา
#### ข้อจำกัดของสถานที่จัดการแสดงคอนเสิร์ต
การกำหนดวันและสถานที่จัดคอนเสิร์ตค็อกเทล เอเวอร์ ไลฟ์ ส่งผลให้มีแฟนคลับของทีมฟุตบอลทีมชาติไทยบางส่วนแสดงความกังวล เนื่องจากทีมชาติไทยมีโปรแกรมการแข่งขันเอเชียนคัพ 2027 รอบคัดเลือก – รอบที่ 3 กลุ่ม D นัดแรก กับทีมชาติศรีลังกา ในวันที่ 25 มีนาคม พ.ศ. 2568 และสมาคมกีฬาฟุตบอลแห่งประเทศไทย ในพระบรมราชูปถัมภ์ ได้ขออนุญาตใช้สนามราชมังคลากีฬาสถานจากการกีฬาแห่งประเทศไทย (กกท.) เพื่อให้ทีมชาติไทยใช้เป็นสนามเหย้าในจัดการแข่งขันข้างต้นในช่วงวันที่ 17–25 มีนาคม เป็นที่เรียบร้อยแล้ว

อย่างไรก็ตาม ยุธยา จีนหีต ผู้อำนวยการฝ่ายธุรกิจกีฬาของ กกท. ในขณะนั้น ในฐานะผู้ดูแลสนามราชมังคลากีฬาสถาน ได้ชี้แจงว่า คอนเสิร์ตจะจัดขึ้นหลังจบการแข่งขัน ดังนั้นไม่มีปัญหา แต่ผู้จัดต้องเตรียมงานของตนเองให้พร้อมภายในเวลาที่เหลือ ต่อมาวงค็อกเทลชี้แจงว่า วงและผู้จัดรับทราบกำหนดการข้างต้นจาก กกท. แล้ว และเห็นด้วยอย่างยิ่งในการให้ความสำคัญกับสนามนี้สำหรับกีฬามากกว่าคอนเสิร์ต จึงปรึกษากับทีมวิศวกรและฝ่ายระบบ ซึ่งทั้งสองฝ่ายให้ความเห็นตรงกันว่าสามารถเลือกแบบเวทีที่ติดตั้งได้สะดวกในเวลาที่จำกัดได้ จึงตกลงเลือกสนามนี้จัดการแสดงในที่สุด โดยมีเงื่อนไขว่า ทีมวิศวกรและระบบจะสามารถเข้าติดตั้งเวทีและระบบได้หลังจบการแข่งขันเท่านั้น นั่นคือ เริ่มเข้าติดตั้งได้ในช่วงเที่ยงคืนเข้าสู่วันที่ 26 มีนาคม แต่ก่อนหน้านั้นจะเข้าค้ำยันใต้สนามไว้ล่วงหน้า ซึ่งไม่ส่งผลกระทบต่อการแข่งขันแต่อย่างใด

จากข้อจำกัดดังกล่าว ทำให้การติดตั้งเวทีคอนเสิร์ตสำหรับคอนเสิร์ตค็อกเทล เอเวอร์ ไลฟ์ มีเวลาเพียง 72 ชั่วโมง ดังนั้น ทีมวิศวกรและระบบจึงติดตั้งเวทีคอนเสิร์ตในรูปแบบสำเร็จรูป โดยตั้งจอแสดงผลแบบไดโอดเปล่งแสงขนาดใหญ่ ความยาว 100 เมตร ความสูงเกือบ 30 เมตร และเน้นให้แสดงภาพคอมพิวเตอร์กราฟิกส์สามมิติเป็นหลักแทนการใช้ฉากจริง

#### การตรวจสอบความปลอดภัยหลังแผ่นดินไหว
นอกจากนี้ เมื่อวันที่ 28 มีนาคม ก่อนการแสดงคอนเสิร์ตค็อกเทล เอเวอร์ ไลฟ์ ในรอบแรกเพียง 2 วัน ยังเกิดเหตุการณ์แผ่นดินไหวในประเทศพม่า ขนาด 7.7 แมกนิจูด ซึ่งสร้างความเสียหายและส่งผลกระทบถึงประเทศไทยด้วย ก้องศักด ยอดมณี ผู้ว่าการ กกท. ในขณะนั้น จึงสั่งการให้ฝ่ายที่เกี่ยวข้องเข้าตรวจสอบอาคารทั้งหมดทั้งภายใน กกท. และศูนย์กีฬาหัวหมาก ซึ่งรวมถึงสนามราชมังคลากีฬาสถานที่ใช้จัดการแสดงคอนเสิร์ตนี้ด้วย ส่งผลให้มีแฟนเพลงของวงค็อกเทลและผู้ที่ซื้อบัตรเข้าชมคอนเสิร์ตนี้ไว้แล้วแสดงความกังวลเช่นเดียวกัน ต่อมาวงค็อกเทลชี้แจงว่า จะให้ความสำคัญต่อสวัสดิภาพและความปลอดภัยของผู้ชมทุกคนเป็นอันดับแรก จึงประชุมอย่างเร่งด่วนอีกครั้งกับทีมงาน ผู้จัด และผู้เกี่ยวข้องทั้งหมด โดยทุกฝ่ายเห็นตรงกันว่าความปลอดภัยสำคัญที่สุด จึงให้พิจารณาการเลื่อนการจัดการแสดงคอนเสิร์ตนี้ไว้เป็นตัวเลือกสำรองด้วย

ดังนั้น ในช่วงบ่ายของวันเดียวกัน วงค็อกเทลและทีมเกย์เรย์จึงสั่งระงับการติดตั้งเวทีทั้งหมดและหยุดการฝึกซ้อมคอนเสิร์ตชั่วคราว แล้วติดต่อทีมวิศวกรให้เข้าตรวจสอบโครงสร้างทั้งเวทีและตัวสนามในทันที ซึ่งพบว่า โครงสร้างเวทีทั้งหมดไม่มีความเสียหาย และตัวสนามในเบื้องต้นไม่พบความผิดปกติ แต่เพื่อความปลอดภัย วงและผู้จัดจึงติดต่อทีมวิศวกรหลายทีมที่ได้รับการขึ้นทะเบียนรับรอง รวมถึงมีความเชี่ยวชาญและเคยตรวจสอบอาคารขนาดใหญ่ ให้เข้าตรวจสอบความเสียหายของตัวสนามด้วยการสอบยันความถูกต้อง (Cross-Checking) โดยแบ่งเป็น 2 ทีม เข้าตรวจสอบทั้งหมด 2 รอบ และแบ่งทีมงานไว้รองรับมาตรการอื่น ๆ

ในที่สุด ในวันรุ่งขึ้น (29 มีนาคม) วงค็อกเทลได้ประกาศว่า จากการตรวจสอบของทีมวิศวกรทั้ง 3 ทีม ได้ผลสรุปว่า ตัวสนามปลอดภัยเพียงพอต่อการรองรับผู้เข้าชมในขณะเต็มความจุ จึงอนุญาตให้ทั้งทีมงานของวงและผู้จัดเข้าปฏิบัติหน้าที่ในสนามได้ตามปกติ ดังนั้น วงจะจัดคอนเสิร์ตค็อกเทล เอเวอร์ ไลฟ์ ในวันที่ 30 และ 31 มีนาคมตามกำหนดเดิม แต่ในขณะเดียวกัน วงและทีมงานยังประเมินต่อถึงความสะดวกสบายและความรู้สึกทางจิตใจของผู้ชมจากหลายปัจจัยที่ต่อเนื่องมาจากเหตุแผ่นดินไหวข้างต้น จึงปรึกษากับหน่วยงานที่เกี่ยวข้อง ในที่สุด จึงเปิดให้ผู้ชมบางส่วนที่ยังไม่สบายใจและไม่ต้องการหรือไม่สามารถเข้าชมคอนเสิร์ตได้เพื่อความปลอดภัย สามารถทำเรื่องขอคืนบัตรเข้าชมได้ในราคาเต็มจำนวนภายในวันที่ 29 และ 30 มีนาคม โดยบัตรที่มีผู้ทำเรื่องขอคืนจะถูกนำกลับมาวางจำหน่ายในแพลตฟอร์ม เดอะ คอนเสิร์ต อีกครั้ง

## ข้อวิจารณ์
นอกจาก 2 ปัญหาข้างต้นแล้ว แฟนเพลงของวงค็อกเทลบางส่วนยังวิจารณ์คู่รักบางคู่ที่ตั้งใจมาชมคอนเสิร์ตค็อกเทล เอเวอร์ ไลฟ์ เพื่อวางแผนขอแต่งงานในคอนเสิร์ตเมื่อวงแสดงเพลง "คู่ชีวิต" โดยเฉพาะ ว่าเป็นการกระทำที่ไม่เหมาะสมและผิดมารยาทต่อสังคมโดยรวม เนื่องจากผู้ชมต้องการจดจำการแสดงของวงค็อกเทลให้มากที่สุดเพราะเป็นคอนเสิร์ตใหญ่ครั้งสุดท้ายของวง จนมีแฟนเพลงบางส่วนทำภาพเป็นเครื่องหมายสื่อว่า "ห้ามขอแต่งงาน" วางบนภาพผังของคอนเสิร์ต รวมถึงแนะนำคู่รักที่มาชมคอนเสิร์ตและต้องการขอแต่งงานว่าให้สวมแหวนและกระซิบเงียบ ๆ เพื่อให้ไม่รบกวนผู้ชมคนอื่น ๆ แต่ก็มีแฟนเพลงอีกบางส่วนที่ยกตัวอย่างนักร้องบางคนที่ใช้คอนเสิร์ตเพื่อขอแต่งงานกับคู่รักของตนเช่นเดียวกัน อย่างไรก็ตาม โอมได้แสดงความคิดเห็นว่า ในกรณีของผู้ชมคอนเสิร์ต "การขอแต่งงานนั้นรบกวนความผาสุกและเสรีภาพของผู้อื่น" ซึ่งเป็นสิ่งที่ไม่เหมาะสมอยู่แล้ว

## ของที่ระลึก
ในวันแสดงคอนเสิร์ตค็อกเทล เอเวอร์ ไลฟ์ ทั้ง 2 วัน วงค็อกเทลได้จำหน่ายสินค้าให้แฟนเพลงร่วมเก็บสะสมเป็นของที่ระลึก ในชื่อ "COCKTAIL EVER LIVE Collection" ที่ออกแบบร่วมกับผู้ผลิตสินค้ารายอื่น ๆ เช่น

* UMBRO x COCKTAIL JERSEY SHIRT เสื้อฟุตบอลแบบคอปกพร้อมสัญลักษณ์วง ออกแบบร่วมกับ UMBRO ตราสินค้าชุดกีฬาจากสหราชอาณาจักร
* HOOPLIFE x COCKTAIL "EVER LIVE EDITION" JERSEY เสื้อบาสเกตบอล ออกแบบร่วมกับ HOOPLIFE ตราสินค้าชุดบาสเกตบอลของประเทศไทย
* HOOPLIFE x COCKTAIL "EVER LIVE EDITION" SHORTS กางเกงบาสเกตบอลขาสั้น ออกแบบร่วมกับ HOOPLIFE เช่นเดียวกัน
* CARNIVAL x COCKTAIL LOGO JACKET เสื้อแจ็คเก็ต ออกแบบร่วมกับ CARNIVAL ตราสินค้าชุดเสื้อผ้าสตรีทและร้านมัลติแบรนด์ที่มีชื่อเสียงของประเทศไทย

## เรื่องย่อคอนเสิร์ต
[thumb|การแสดงโดรนแปรอักษรและดอกไม้ไฟประกอบเพลง [แรงเสียดทาน (เพลงค็อกเทล)|''แรงเสียดทาน''|250px|left]]
[thumb|การแสดง[โดรนแปรอักษรเป็นตราสัญลักษณ์ของวง ซึ่งลักษณะคล้ายกับไม้กางเขน|250px]]
คอนเสิร์ตค็อกเทล เอเวอร์ ไลฟ์ ใช้เวลาแสดงทั้งหมด 3 ชั่วโมง 45 นาที โดยมีนักดนตรีที่เคยร่วมแสดงในคอนเสิร์ตค็อกเทล คลาสสิกส์ มาก่อน ประกอบด้วยวงออร์เคสตราจาก 28Orchestra จำนวน 79 คน และคายกคณะจาก The CallUs อีก 100 คน มี ทฤษฎี ณ พัทลุง เป็นผู้อำนวยเพลง รวมทั้งหมด 180 คน และหากรวมสมาชิกวงค็อกเทลด้วย จะมีทั้งหมด 186 คน

การแสดงเริ่มต้นด้วยเพลง "ไม่มีมิตรแท้หรือศัตรูถาวร" ประกอบการแสดงดอกไม้ไฟ 1 ชุด ตามด้วยเพลง "สาวเซี่ยงไฮ้", "ฉันร้องไห้เป็นหมื่นครั้งเพื่อมาเจอเธอ", "งานเต้นรำในคืนพระจันทร์เต็มดวง", "ช่างมัน", "เธอทำให้ฉันเสียใจ" และ "ดีซะกว่า" จากนั้นมีแขกรับเชิญคนแรก คือ โบกี้ไลอ้อน - ณิชชาฎา วีระสุทธิมาศ ซึ่งได้รับแรงบันดาลใจส่วนหนึ่งในการเป็นนักร้องมาจากวงค็อกเทล ร่วมร้องเพลง "ดึงดัน" และ "วาดไว้" ตามด้วยเพลง "น้ำหอม" จากนั้นวงออกมาแสดงที่เวทีกลางบนขอบวงกลมที่ปรับยกและหมุนได้รอบ ในเพลง "สิ้นฤดู", "ระบำกลางไฟ" และ "ทำดีไม่เคยจำ" ผสมผสานกับภาพคอมพิวเตอร์กราฟิกส์สามมิติบนจอที่เปลี่ยนแปลงตามอารมณ์ของแต่ละเพลง และการแสดงผลพิเศษอื่น ๆ เช่น ดอกไม้ไฟ และเปลวไฟประกอบ จากนั้นมีแขกรับเชิญอีก 3 คน คือ อาทิวราห์ คงมาลัย (ตูน บอดี้สแลม), พัฒน์ชัย ภักดีสู่สุข (ปั๊บ โปเตโต้) และ เดชา โคนาโล (เจ๋ง บิ๊กแอส) มาร่วมร้องเพลง "ความคาดหวัง" และตูนยังกลับขึ้นมาร้องเพลง "กาลเวลาพิสูจน์คน" ร่วมกับวง ตามด้วยเพลง "ลั่นทม", "เรา", "ไม่เป็นรอง" และ "คู่ชีวิต"

ช่วงต่อมา วงค็อกเทลเชิญบุคคลที่อยู่เบื้องหลังความสำเร็จของวงมาร่วมร้องเพลงด้านบี เช่น "วัย" ร่วมกับ โน่ - ดนัย ธงสินธุศักดิ์ โปรดิวเซอร์ และสมาชิกวงเอเชียเซเว่น 2 คน คือ ต้น - ต้นตระกูล แก้วหย่อง และ โยเย - นริศรา ศักดิ์ปัญจโชติ, "ความเยาว์" ร่วมกับ ธิติวัฒน์ รองทอง (แม็ก เดอะดาร์เกสต์โรแมนซ์), "อาจเพราะ" ร่วมกับ อายุ จารุบูรณะ อดีตมือกลอง และ "ดนตรีกาล" จากนั้นมีแขกรับเชิญอีก 2 คน คือ ณัฐวุฒิ ศรีหมอก (กอล์ฟ ฟักกลิ้งฮีโร่) และ สุวีระ บุญรอด (คิว ฟลัวร์) มาร่วมร้องเพลง "หัวใจเหล็ก", "ยัวส์เอเวอร์" และ "รักจริง(ให้ดิ้นตาย)" และปั๊บกลับขึ้นมาร้องเพลง "นี่แหละความเสียใจ" ร่วมกับวง และในรอบที่ 2 ยังมีเพลงเพิ่มจากรอบที่ 1 เช่น "ขอบคุณที่รักกัน", "เศษซากความฝัน" และ "ไม่ให้เธอไป" ซึ่ง 2 เพลงหลังนั้นวงนำมาแสดงระหว่างที่ทีมงานแก้ไขระบบไฟที่ขัดข้อง ตามด้วยเพลง "ซ้ำซ้อน" และ "ชั่วชีวิต" และเจ๋งกลับขึ้นมาร้องเพลง "เล่นของสูง" ร่วมกับวง จากนั้นวงให้ผู้ชมเปิดไฟแฟลชและร่วมกันร้องเพลง "เธอ" 

ช่วงสุดท้าย วงค็อกเทลเน้นเพลงจังหวะเร็วเป็นหลัก เริ่มต้นด้วยการรีมิกซ์ดรัมแอนด์เบสจากดีเจ 22บุลเล็ตส์ ในเพลง "พันธนาการ" เพื่อเข้าสู่การแสดงโดรนแปรอักษรจำนวน 500 ลำ ประมาณ 10 รูปแบบ ผสมผสานกับดอกไม้ไฟ ในเพลง "แรงเสียดทาน" ตามด้วยเพลง "ตราบธุลีดิน" ของปู่จ๋าน ลองไมค์ ที่โอมเคยใช้ร้องขณะใส่ *หน้ากากหอยนางรม* เข้าแข่งขันในรายการ The Mask Singer หน้ากากนักร้อง (ฤดูกาลที่ 2) จนได้รับความนิยม จึงนำมาให้วงแสดงด้วย ต่อด้วยเพลง "น้ำตาสุดท้าย" และปิดท้ายด้วยเพลง "คุกเข่า" ประกอบการแสดงดอกไม้ไฟอีก 1 ชุด จากนั้นขึ้นเครดิตปิดท้ายประกอบเพลง "พบพาน" ก่อนที่วงจะออกมาแสดงในรอบอองคอร์ ในเพลง "ปรารถนาสิ่งใดฤๅ" ที่มีเนื้อหาให้ผู้ชมคิดถึงเส้นทางที่ตนจะเลือกเดินทางต่อ เป็นเพลงสุดท้ายเพื่อสรุปคอนเสิร์ต ก่อนที่วงค็อกเทลจะทัวร์คอนเสิร์ตอำลาแฟนเพลงใน ค็อกเทล 77 เอเวอร์ ทัวร์ และยุบวงอย่างเป็นทางการต่อไป

## รายชื่อเพลง

; ปฐมบท – The Church
#  "ดนตรีกาล" (Overture)
# "ไม่มีมิตรแท้หรือศัตรูถาวร"
; องก์ที่ 1 – Paradiseo Prologue
#  "สาวเซี่ยงไฮ้"
# "ฉันร้องไห้เป็นหมื่นครั้งเพื่อมาเจอเธอ"
# "งานเต้นรำในคืนพระจันทร์เต็มดวง"
# "ช่างมัน"
# "เธอทำให้ฉันเสียใจ"
# "ดีซะกว่า"
# "ดึงดัน" (ร่วมกับ โบกี้ไลอ้อน)
# "วาดไว้" (ร่วมกับ โบกี้ไลอ้อน)
# "น้ำหอม"

; องก์ที่ 2 – Ever Show
#  "ดาราดับแสง" (Overture)
# "สิ้นฤดู"
# "ระบำกลางไฟ" 
# "ทำดีไม่เคยจำ"
; องค์ที่ 3 - Ever Hero
#  "ความคาดหวัง" (ร่วมกับ อาทิวราห์ คงมาลัย, พัฒน์ชัย ภักดีสู่สุข และ เดชา โคนาโล)
# "กาลเวลาพิสูจน์คน" + "ทางกลับบ้าน" (ร่วมกับ อาทิวราห์ คงมาลัย)

; องค์ที่ 4 - Ever Love
#  "ลั่นทม" 
# "เรา"
# "ไม่เป็นรอง"
# "คู่ชีวิต"
; องก์ที่ 5 – Ever Work
#  "วัย" (ร่วมกับ ดนัย ธงสินธุศักดิ์, ต้นตระกูล แก้วหย่อง และ นริศรา ศักดิ์ปัญจโชติ)
# "ความเยาว์" (เวอร์ชันคัฟเวอร์ ต้นฉบับโดยเดอะดาร์เกสต์โรแมนซ์, ร่วมกับ ธิติวัฒน์ รองทอง)
# "อาจเพราะ" (ร่วมกับ อายุ จารุบูรณะ)
# "ดนตรีกาล"

; องก์ที่ 6 – Ever Friend
#  "หัวใจเหล็ก" (ร่วมกับ ฟักกลิ้งฮีโร่)
# "ยัวส์เอเวอร์" (ร่วมกับ สุวีระ บุญรอด)
# "รักจริง (ให้ดิ้นตาย)" (ร่วมกับ ฟักกลิ้งฮีโร่ และ สุวีระ บุญรอด)
# "เวลา"
# "โปรดเถิดรัก"
# "นี่แหละความเสียใจ" (ร่วมกับ พัฒน์ชัย ภักดีสู่สุข)
## "*[[ขอบคุณที่รักกัน]]*" (ร่วมกับ พัฒน์ชัย ภักดีสู่สุข)
# "ซ้ำซ้อน"
## "*[[เศษซากความฝัน]]*"
## "*[[ไม่ให้เธอไป]]*" (เวอร์ชันคัฟเวอร์ ต้นฉบับโดยโปเตโต้)
# "ชั่วชีวิต"
# "เล่นของสูง" (ร่วมกับ เดชา โคนาโล)
# "เธอ"

; องก์ที่ 7 – Ever Dance The Last Dance
#  "พันธนาการ" (รีมิกซ์ดรัมแอนด์เบสโดย 22บุลเล็ตส์)
# "แรงเสียดทาน" (ร่วมกับ 22บุลเล็ตส์)
# "ตราบธุลีดิน" (เวอร์ชันคัฟเวอร์ ต้นฉบับโดยปู่จ๋าน ลองไมค์)
# "น้ำตาสุดท้าย"
# "คุกเข่า"
; End Credit (ประกอบเพลง "พบพาน")
; Encore
#  "ปรารถนาสิ่งใดฤๅ"

### หมายเหตุ
* ชื่อเพลงที่เป็น*ตัวเอน* หมายถึง เพลงที่วงนำมาแสดงเฉพาะในรอบวันจันทร์ (31 มีนาคม พ.ศ. 2568)

## สิ่งสืบเนื่อง
วงค็อกเทลได้จัดทำบันทึกการแสดงสดคอนเสิร์ตค็อกเทล เอเวอร์ ไลฟ์ โดยจัดงานเผยแพร่บันทึกการแสดงสดในรอบปฐมทัศน์ (Premiere) ให้กลุ่มผู้ชมกลุ่มแรกจำนวน 550 คนรับชมเป็นครั้งแรกเมื่อวันที่ 7 ธันวาคม พ.ศ. 2568 เดิมกำหนดฉายในโรงภาพยนตร์สยามภาวลัย พารากอน ซีนีเพล็กซ์ ชั้น 6 ศูนย์การค้าสยามพารากอน ก่อนปรับเปลี่ยนสถานที่เป็นโรงภาพยนตร์หมายเลข 9, 10, 11 และ 14 หลังจากนั้นเมื่อวันที่ 11 ธันวาคม ได้เผยแพร่บันทึกการแสดงสดนี้บนเน็ตฟลิกซ์ ในรูปแบบความละเอียด 4K และระบบเสียงดอลบี แอทมอส รวมถึงผลิตเป็นกล่องชุดซีดี แผ่นเสียง และบลูเรย์ เพื่อวางจำหน่ายในช่องทางต่าง ๆ

## ดูเพิ่ม
* ค็อกเทล (วงดนตรี)
* ยัวส์เอเวอร์
* ค็อกเทล 77 เอเวอร์ ทัวร์

## อ้างอิง

## แหล่งข้อมูลอื่น
* ไทยประกันชีวิต presents COCKTAIL EVER LIVE ใน เดอะ คอนเสิร์ต
* ไทยประกันชีวิต presents COCKTAIL EVER LIVE รอบ2 ใน เดอะ คอนเสิร์ต
* 
* 

หมวดหมู่:ค็อกเทล (วงดนตรี)
หมวดหมู่:คอนเสิร์ตในประเทศไทย
หมวดหมู่:คอนเสิร์ตในปี พ.ศ. 2568
หมวดหมู่:กรุงเทพมหานครในปี พ.ศ. 2568
หมวดหมู่:จีเอ็มเอ็ม มิวสิค